ये सभी सम्बन्धी जन पहले तो यह बताएँ कि ये किसके माता-पिता हैं ? किसके भाई-बहिन हैं ? किसके पुत्र-पुत्री हैं ? आदि। ‘हम’ या ‘मैं’ से युक्त शरीर के, तो पता चलेगा कि ‘हम’ अथवा ‘मैं’ को तो जानते ही नहीं कि ‘हम’ या ‘मैं’ कौन है ? कहाँ से आया है ? कहाँ रहता है ? क्या नाम है ? क्या रूप है ? अन्त में हमें कहाँ जाना है ? जब ये सब जानते ही नहीं, तो ‘हम’ या ‘मैं’ के माता-पिता, भाई-बहिन, पुत्र-पुत्री आदि कैसे हो सकते हैं ? और जब यह कहा जाय कि शरीर के माता-पिता, भाई-बहिन, पुत्र-पुत्री आदि हैं, तो अभी ‘हम’ या ‘मैं’ शरीर छोड़ दे तो ये लोग जो सबसे बड़े अपने बने हैं, वही सबसे पहले शरीर को आग में, जल में अथवा मिट्टी में डालकर समाप्त कर देंगे। तो इस प्रकार ये शरीर वाले भी अपने नहीं हुये। अर्थात् ‘हम’ अथवा ‘मैं’ और ‘हमार’ अथवा ‘मेरा’, दोनों दो बातें हैं। यदि एक ही मान लिया जाय तो इससे बढ़कर जड़ता और मूर्खता कोई नहीं होगी।